नरसिंहपुर/नरसिंहपुर केसरी- नरसिंहपुर जिले में स्वतंत्रता दिवस का गरिमापूर्वक आयोजन किया गया। जिला मुख्यालय पर कलेक्टर वेद प्रकाश ने कलेक्ट्रेट परिसर में ध्वजारोहण किया और सलामी दी गई। इस अवसर पर राष्ट्रगान जन- मन- गण का सामूहिक गायन किया गया।
इस मौके पर पुलिस अधीक्षक अजय सिंह, अपर कलेक्टर मनोज ठाकुर, सीईओ जिला पंचायत केके भार्गव, अतिरिक्त पुलिस अधीक्षक राजेश तिवारी, एसडीएम जीसी डेहरिया, अधिकारी- कर्मचारी और मप्र सशस्त्र पुलिस बल के जवान मौजूद थे।
उल्लेखनीय है कि राज्य शासन के निर्देशानुसार जिले में नोवल कोरोना कोविड- 19 के संक्रमण को देखते हुए स्वतंत्रता दिवस का आयोजन जिला, जनपद और ग्राम पंचायत स्तर तक किया गया।
मुख्यमंत्री के संबोधन का सीधा प्रसारण
इसके पश्चात कलेक्टर कार्यालय के हॉल में मोती लाल नेहरू स्टेडियम भोपाल से मुख्यमंत्री श्री शिवराज सिंह चौहान के संबोधन का सीधा प्रसारण एलईडी पर किया गया। इस प्रसारण को कलेक्टर, पुलिस अधीक्षक समेत उपस्थित अधिकारी- कर्मचारियों ने देखा- सुना।
लोकतंत्र सेनानियों का सम्मान
स्वतंत्रता दिवस पर राज्य शासन के निर्देशानुसार जिले के लोकतंत्र सेनानियों को उनके घर जाकर शाल एवं श्रीफल से सम्मानित किया गया।
राज्य सभा सांसद एवं लोकतंत्र सेनानी संघ के राष्ट्रीय अध्यक्ष कैलाश सोनी और अन्य लोकतंत्र सेनानियों का शाल- श्रीफल से सम्मान कलेक्टर वेद प्रकाश ने किया। इस मौके पर लोकतंत्र सेनानी पूरनलाल राय, सतीश जैन एवं विजय सोनी, जिला भाजपा अध्यक्ष अभिलाष मिश्रा, सुरेश अग्रवाल, अपर कलेक्टर मनोज ठाकुर, सीईओ जिला पंचायत केके भार्गव, एसडीएम जीसी डेहरिया, तहसीलदार आरके मेहरा मौजूद थे।
स्वतंत्रता दिवस पर केन्द्रीय जेल नरसिंहपुर से 10 बंदी रिहा
प्रदेश सरकार के निर्णय के अनुसार स्वतंत्रता दिवस 15 अगस्त 2020 के पावन पर्व पर केन्द्रीय जेल नरसिंहपुर से 10 बंदियों को बेहतर आचरण और कार्य व्यवहार को देखते हुए रिहा किया गया।